**Pandemická PN po návrate z dovolenky do karantény – informácia**

Ústredie Sociálnej poisťovne uverejnilo dňa 8.7.2021 na svojom webovom sídle [www.socpoist.sk](http://www.socpoist.sk) informáciu k pandemickej PN po návrate z dovolenky zo zahraničia v nasledovnom znení:

*„Poistenci, ktorí sa vrátia po dovolenke zo zahraničia späť na Slovensko a musia podstúpiť povinnú karanténu, môžu lekára požiadať o vystavenie pandemickej PN. Títo poistenci majú nárok na pandemické nemocenské zo Sociálnej poisťovne, čiže tzv. „péenku“. Podmienky štátom nariadenej karantény po návrate na Slovensko sa menia od 9. júla 2021.*

*Podľa vyhlášky Úradu verejného zdravotníctva sa povinná karanténa môže vzťahovať na osobu, ktorá vstúpi na územie SR, ale aj na ďalšie osoby, ktoré s ňou žijú v spoločnej domácnosti a majú povinnosť izolácie v domácom prostredí alebo v karanténnom ubytovacom zariadení (napr. v hoteli). Tieto osoby môžu lekára požiadať o potvrdenie o dočasnej pracovnej neschopnosti z dôvodu nariadenej karantény alebo pre ochorenie COVID-19 (pandemická PN). Pri vystavení pandemickej PN si lekár od poistenca môže vyžiadať potvrdzujúce doklady – po návrate zo zahraničia na Slovensko napríklad doklad o pobyte v zahraničí, v prípade ochorenia na COVID-19 doklad o pozitívnom teste.*

*Ako si o pandemickú PN požiadať:*

*Kým lekár zašle do Sociálnej poisťovne potvrdenie o dočasnej pracovnej neschopnosti poistenca, aj samotný poistenec si musí o pandemickú PN požiadať. Rýchlo a jednoducho tak urobí pomocou elektronickej žiadosti zverejnenej na webe Sociálnej poisťovne:*[*ŽIADOSŤ O PANDEMICKÉ NEMOCENSKÉ (PN)*](https://eformulare.socpoist.sk/sluzby/ziadost-o-nemocenske)*. Úspešné podanie žiadosti poistencovi potvrdí sms správa.*

*O vystavenie pandemickej PN poistenec nežiada, ak ďalej čerpá dovolenku alebo pracuje z domu (home office). Aj v takýchto prípadoch, ak má nariadenú karanténu, je naďalej povinný dodržiavať zásady izolácie.“.*